ΓΡΑΠΤΗ ΕΡΩΤΗΣΗ P-2214/97 υποβολή: Karla Peijs (PPE) προς την Επιτροπή (13 Iουνίου 1997)

Θέμα: Εφαρμογή της οδηγίας 83/189/ΕΟΚ από την ολλανδική κυβέρνηση

1. Έχει ενημερωθεί η Επιτροπή για το ευρύ πακέτο νόμων και κανόνων που από το 1983 (οδηγία 83/189/ΕΟΚ ((ΕΕ L 109 της 26.4.1983, σελ. 8. )), που τροποποιήθηκε το 1989) η ολλανδική κυβέρνηση έχει παραλείψει να γνωστοποιήσει στην Επιτροπή, στο πλαίσιο της εσωτερικής αγοράς;

2. Έχει ενημερωθεί η Επιτροπή για το γεγονός ότι η ολλανδική κυβέρνηση έκανε γνωστό ότι το πρόβλημα δεν απαντάται μόνο στην Ολλανδία, αλλά σε πολλά κράτη μέλη της ΕΕ;

3. Αν έτσι συμβαίνει, ποιά είναι αυτά τα κράτη μέλη; Σε ποιό βαθμό έχει φθάσει η αμέλεια αυτή και ποιά ζημία έχει υποστεί η εσωτερική αγορά λόγω της αμέλειας αυτών των κρατών μελών;

4. Μπορεί η Επιτροπή να αναφέρει με ποιό τρόπο ελέγχει την εφαρμογή της νομοθεσίας της Ευρωπαϊκής Ένωσης, τόσο της εν γένει νομοθεσίας όσο και, ειδικότερα, της συγκεκριμένης;

5. Μπορεί η Επιτροπή να αναφέρει ποιές είναι οι νομικές συνέπειες της αμέλειας της ολλανδικής κυβέρνησης;

6. Φρονεί η Επιτροπή ότι απογοητευμένοι πολίτες, επιχειρήσεις και οργανώσεις μπορούν να απευθύνονται τόσο στην Ευρωπαϊκή Επιτροπή, ως θεματοφύλακα των Συνθηκών, όσο και στο ολλανδικό κράτος, ως αμελή εθνική αρχή, για την καταβολή αποζημίωσης επί συμβείσας ζημίας;

7. Συμφωνεί η Ευρωπαϊκή Επιτροπή με την επιθυμία της ολλανδικής Προεδρίας, να συμπεριληφθεί δηλαδή στη Συνθήκη του Άμστερνταμ ένα είδος «γενικής συγγνώμης», ανεξάρτητα από τη ζημία που ως εκ τούτου μπορεί να προκληθεί στην εσωτερική αγορά, σε ιδιώτες και σε νομικά πρόσωπα;

Απάντηση του κ. Bangemann εξ ονόματος της Επιτροπής (16 Ιουλίου 1997)

1. Οι ολλανδικές αρχές πληροφόρησαν την Επιτροπή ότι παρέλειψαν να της γνωστοποιήσουν μεγάλο αριθμό τεχνικών κανονισμών σύμφωνα με τις απαιτήσεις της οδηγίας 83/189/ΕΟΚ. Οι παραλείψεις αυτές καλύπτουν ολόκληρη την περίοδο από την έναρξη εφαρμογής της οδηγίας. Ευρισκόμαστε τώρα σε στάδιο εξακρίβωσης του αριθμού και του είδους των μέτρων που αφορούν οι παραλείψεις. Η Επιτροπή γνωρίζει τα πρώτα αριθμητικά στοιχεία που κατατέθηκαν στο ολλανδικό κοινοβούλιο από τον ολλανδό υπουργό οικονομικών.

2. και 3. Η Επιτροπή δεν γνωρίζει την ύπαρξη παρόμοιου προβλήματος σε άλλα κράτη μέλη, μολονότι έχει στραφεί κατά καιρούς εναντίον όλων των κρατών μελών, πλην ενός, για παράλειψη κοινοποίησης κάποιου τεχνικού κανονισμού. Σήμερα εκκρεμούν περί τις 83 διαδικασίες επί παραβάσει εναντίον κρατών μελών για παράλειψη συμμόρφωσης προς τις υποχρεώσεις της οδηγίας 83/189/ΕΟΚ.

4. Η λειτουργία της οδηγίας 83/189/ΕΟΚ αποτελεί αντικείμενο συντασσόμενων κατά τακτά διαστήματα εκθέσεων της Επιτροπής προς το Κοινοβούλιο. Η πλέον πρόσφατη από τις εκθέσεις αυτές διαβιβάστηκε στις 26 Ιουνίου 1996 ((Έκθεση της Επιτροπής σχετικά με τη λειτουργία της οδηγίας 83/189/ΕΟΚ κατά τα έτη 1992, 1993 και 1994.. COM(96) 286 τελικό. )). Οι εκθέσεις περιγράφουν την τακτική διαχείριση της οδηγίας και τα αποτελέσματά της.

Η Επιτροπή, στην ανακοίνωσή της του 1986 ((Ανακοίνωση της Επιτροπής σχετικά με τη μη τήρηση ορισμένων διατάξεων της οδηγίας 83/189/ΕΟΚ, ΕΕ C 245 της 1.10.1986. )), επέστησε την προσοχή των κρατών μελών στις υποχρεώσεις που υπέχουν, και στους αντίστοιχους κινδύνους σε περίπτωση μη τήρησής των. Επιπλέον, η Επιτροπή έχει καταρτίσει σύστημα επιτήρησης των τεχνικών κανονισμών που δημοσιεύονται στα κράτη μέλη με σκοπό την ανίχνευση παραλείψεων. Με το μέσο αυτό κατόρθωσε να κινήσει διαδικασίες επί παραβάσει εναντίον κρατών μελών. Στις αποσταλείσες επιστολές σε σύνδεση με τις ανωτέρω διαδικασίες γίνεται ρητή αναφορά στις συνέπειες της μη συμμόρφωσης.

Στο πλαίσιο των συνεδριάσεων της συμβουλευτικής επιτροπής της οδηγίας 83/189/ΕΟΚ, η Επιτροπή κατ' επανάληψη επέστησε την προσοχή των κρατών μελών στις υποχρεώσεις τους. Ειδικότερα, μετά την απόφαση του Δικαστηρίου στην υπόθεση C-194/84 ((Υπόθεση C-194/94 CIA Security International SA και Signalson SA, Securitel SPRL, 30 Απριλίου 1996. )), η Επιτροπή οργάνωσε ανάλυση των συνεπειών παράλειψης κοινοποίησης σύμφωνα με την οδηγία, και έδωσε ρητές οδηγίες στα κράτη μέλη. Οι οδηγίες αυτές ξαναδόθηκαν με την ευκαιρία των διμερών συναντήσεων με τα κράτη μέλη για τη συζήτηση της επίλυσης των εκκρεμών παραβάσεων.

5. Στην ανωτέρω αναφερόμενη απόφαση, το Δικαστήριο απεφάνθη ότι «τα άρθρα 8 και 9 της οδηγίας 83/189, όπως τροποποιήθηκε με την οδηγία 88/182/ΕΟΚ ((ΕΕ L 81 της 26.3.1988. )), πρέπει να ερμηνεύονται ότι εννοούν ότι τα μεμονωμένα άτομα δύνανται να στηρίζονται σ'αυτά ενώπιον των εθνικών δικαστηρίων, που οφείλουν να αρνούνται την εφαρμογή εθνικού τεχνικού κανονισμού που δεν έχει κοινοποιηθεί σύμφωνα με την οδηγία.»

6. Η υποχρέωση κοινοποίησης τεχνικών κανονισμών βάσει της οδηγίας επαφίεται στα κράτη μέλη. Η Επιτροπή δεν μπορεί να θεωρηθεί υπεύθυνη για την παράλειψη των κρατών μελών να ανταποκριθούν στις ευθύνες που υπέχουν, πράγμα που τους έχει σαφώς και επανειλημμένως επισημανθεί. Το θέμα της ευθύνης εναπόκειται στην κρίση των δικαστηρίων, με βάση τη νομολογία του Ευρωπαϊκού Δικαστηρίου.

7. Οι ολλανδικές αρχές ενημέρωσαν την Επιτροπή για την πρόθεσή τους να επανορθώσουν την κατάσταση που έχει προκύψει από την παράλειψή τους κοινοποίησης ορισμένων τεχνικών κανονισμών, ώστε να ανταποκριθούν στις υποχρεώσεις τους. Η Επιτροπή καλωσορίζει τη στάση αυτή.